钦定古今图书集成/明伦汇编/闺媛典/第103卷 > 皇清九 > 傅氏三烈
## 钦定古今图书集成/明伦汇编/闺媛典/第103卷 > 皇清九 > 傅氏三烈

按《钱塘县志》：“傅氏三烈” ，傅元英继室庄氏，元英子与霖妻陈氏，陈弟世祯妇钱氏也。乙酉夏，游骑抵武林，城中人四窜。与霖友郑，故浮山人，浮

山，去会城五十里，地僻。郑拏舟迎与霖，霖奉祖三台及母庄、妻陈暨妻弟妇钱氏同往，抵郑。郑指金家塍最善，“左江右林，可避兵” ，遂移就焉。亡何，骑麇至，家人竞走林樾中，庄及钱氏独走江。陈氏念翁饥速，晨炊备榼饮，促与霖迹。翁乃携苍头望林奔奔。稍后，一骑猝至，陈掷珠串祈免。既入橐，仍以威逼，陈大骂，被三创，骂愈烈，死之。庄及钱沿江遇骑，亦死焉。先是庄与钱相约：“若变生不测，一死全节耳。” 及是果然。